**הדר גולדין** (18 בפברואר 1991 – 1 באוגוסט 2014) היה קצין צה"ל בדרגת סגן מסיירת גבעתי שנהרג בקרב רפיח במהלך מבצע צוק איתן, וגופתו נחטפה על ידי ארגון חמאס למנהרה תת-קרקעית. מוגדר כחלל צה"ל שמקום קבורתו לא נודע.

ביוגרפיה
--------

גולדין נולד ב-ד' באדר ה'תשנ"א ביישוב הקהילתי אשחר שבמועצה אזורית משגב, לשמחה גולדין, פרופסור להיסטוריה באוניברסיטת תל אביב, ולד"ר לאה גולדין, מרצה להנדסת תוכנה. יחד איתו נולד אח תאום, צור, ולפניהם בת ובן - איילת ומנחם. בצעירותו היה חניך ומדריך בתנועת הנוער בני עקיבא. את לימודיו התיכוניים עשה בבית הספר המדעי-ישיבתי כפר בתיה ולפני גיוסו למד במחזור כ"ב במכינה הקדם-צבאית בני דוד.

### שירות צבאי

עם גיוסו באוגוסט 2011 שובץ בחטיבת גבעתי והתנדב לפלוגת הסיור החטיבתית. לאחר סיום מסלול הלוחם יצא לקורס מ"כים וקורס קציני חי"ר וסיים אותו בהצטיינות. בסיום הקורס מונה למפקד מחלקה בבא"ח גבעתי.

לאחר סיום ההכשרה מונה למפקד צוות בפלוגת הסיור של סיירת גבעתי. לאחר מבצע שובו אחים התארס עם בחירת לבו, עדנה סרוסי. עם פתיחת מבצע צוק איתן ביולי 2014 שימש כמפקד צוות בפלס"ר גבעתי, תחת פיקודו של רס"ן בניה שראל.

#### נפילתו בקרב

 ערך מורחב – **קרב רפיח (2014)**  

ב-1 באוגוסט 2014 החלה בשעה 08:00 הפסקת אש למשך 72 שעות. הפסקת אש זו הופרה תוך זמן קצר על ידי החמאס בשיגור מספר רקטות לעבר יישובי עוטף עזה ולאחר מכן בירי שתי פצצות מרגמה.

כוח של סיירת גבעתי בפיקוד מפקד הסיירת בניה שראל, שכלל את גולדין יחד עם מספר מצומצם של לוחמים ומפקדים, המשיך בפעילות מבצעית לאיתור מנהרות באזור רפיח. ב-9:05 תקפו את הכוח מחבלים שיצאו ממנהרה, והרגו שלושה מחיילי הכוח: מפקד הסיירת, רס"ן בניה שראל, סמ"ר ליאל גדעוני וגולדין, שנחטף לתוך מנהרה שהמשיכה לכיוון צפון. זמן קצר לאחר מכן הוכרז "נוהל חניבעל", במסגרתו נורתה אש ארטילרית כבדה במרחב על מנת לשבש את בריחת החוטפים. כוחות צוות הקרב המשולב של חטיבת גבעתי נשארו במרחב למשך זמן של כ-72 שעות נוספות על מנת לנסות ולאתר את הגופה, אך לאחר שלא הצליחו יצאו מהמרחב.

סגן מפקד הסיירת, סגן איתן פונד, ומפקד חפ"ק המג"ד, סג"ם מתן חורש, הובילו מרדף אחר חוליית המחבלים בתוך המנהרה אשר במהלכו נתגלו פריטים שאפשרו, יחד עם פריטים שנתגלו בשעות הצהריים על ידי צוות של סיירת מטכ"ל ויחידת אית"ן, לקבוע מאוחר יותר את מותו של סגן גולדין. החוטפים נמלטו באמצעות מנהרת לחימה ופונד וחורש יצאו למרדף אחריהם, במהלכו נמצאו ראיות למותו של גולדין, שלא היה ברור עד אז. על תפקודו ואומץ לבו במהלך הקרב והמבצע כולו הוענק לפונד עיטור המופת, העיטור הגבוה ביותר שהוענק בעקבות מבצע צוק איתן.

לאחר מותו
---------

נשיא מדינת ישראל ראובן ריבלין מקבל את פני נשיא ארצות הברית דונלד טראמפ בבית הנשיא. מציג את תמונותיהם של החיילים הנעדרים ממבצע צוק איתן: הדר גולדין מימין ואורון שאול משמאל
פעילות של בני משפחת הדר גולדין, מסדר גולדין, המתקיימת בכיכר החטופים והנעדרים, ברחבת מוזיאון תל אביב לאמנות בתל אביב (מידי יום שישי)
פעילות של בני משפחת הדר גולדין, מסדר גולדין, המתקיימת בכיכר החטופים והנעדרים, ברחבת מוזיאון תל אביב לאמנות בתל אביב (מידי יום שישי)
כ-38 שעות לאחר הקרב קבע הרב הצבאי הראשי, תא"ל רפי פרץ, שגולדין נפל בקרב ומוגדר כחלל צה"ל שמקום קבורתו לא נודע. קביעה זו נסמכה על ממצאים מזירת הקרב - תיק הירך של גולדין והדם שנמצא בזירה, שהובאו לקבורה (ביום שלמחרת, בבית העלמין הצבאי בכפר סבא). פרץ הודיע זאת למשפחת גולדין יחד עם שר הביטחון משה יעלון (הקשור בקשר דם למשפחת גולדין) וראש אכ"א אורנה ברביבאי. בעיתונות פורסם גם כי האלופה ברביבאי ושר הביטחון אמרו למשפחה כי "הם ערבים להחזיר את הדר". מספר שנים לאחר מכן אמר אביו של הדר כי החלקים שנקברו היוו רק את מה שמתחייב לקבור על פי ההלכה, וכי החלל לא הובא לקבורה. לאחר מותו הועלה גולדין מדרגת סג"ם לדרגת סגן.

ישראל פנתה לחמאס בבקשה להחזיר את גופותיהם של גולדין ואורון שאול, בסוף הקיץ ותחילת הסתיו של 2014. השאלה אם על ישראל לשחרר מחבלים פלסטינים מורשעים בתמורה לנעדרים עוררה דיון פוליטי בישראל, שכן חמאס משתמש בגופות החיילים כקלף מיקוח, ונעשות השוואות בין עסקה אפשרית לבין עסקת שליט. המשא ומתן המתמשך לחילופי אסירים פלסטינים שנעצרו בישראל בשני החיילים היה מוקד לסיקור עיתונאי בינלאומי, וישראל ניהלה מגעים עם חמאס לעסקה שתכלול גם את החזרת הישראלים הנעדרים האחרים ברצועת עזה, ובהם אברה מנגיסטו, הישאם שעבאן א־סייד וג'ומעה אבראהים אבו ענימה.

בשנת 2016 שינה צה"ל את מעמדם של שאול וגולדין ל"חלל במעמד שבוי ונעדר".

משפחתו של גולדין פועלת להעמיד את נושא השבת השבויים והנעדרים בראש סדר היום הציבורי, תחת הסלוגן "הומניטרי תמורת הומניטרי", בקריאה להציב את החזרת השבויים כתנאי בכל משא ומתן מדיני והומינטרי, עם תנועת חמאס ורצועת עזה בכלל. דרישת המשפחות, בנוסף, היא לא לשחרר מחבלים תמורת השבת הבנים ולא לסכן בכך חיי ישראלים נוספים, כפי שקרה בעסקת שליט. משפחות גולדין ושאול התנגדו לחתימת הסכם הפיוס עם טורקיה ביוני 2016, שהתייחס בהרחבה לשיקום רצועת עזה לאחר מבצע צוק איתן, אך לא כלל התייחסות לנושא השבת הבנים, ותקפו בחריפות את הממשלה בראשות בנימין נתניהו ושר הביטחון אביגדור ליברמן. המשפחות מחו גם על החזרת גופות 7 מחבלים אותן חייב בג"ץ את ישראל להשיב למשפחותיהן, ללא התייחסות לסוגיית השבת הנעדרים.

בשנת 2018 גייס המטה להשבת הדר גולדין, בראשות תא"ל ארז וינר, מעל חצי מיליון שקלים במימון המונים באמצעות פלטפורמת הדסטארט, תחת השם "מסדר הדר" ובאמצעות העמותה שהוקמה לזכרו. משפחות הנעדרים יחד עם ארגונים ופעילים חברתיים, מקיימות החל ממאי 2018 (בעקבות טרור העפיפונים מרצועת עזה) במעוז מול עזה עצרת תחת השם "מפגן העוז מול עזה" בכל יום שישי, למשך מעל 250 שבועות (נכון ל-2023), בה קוראים להשבת השבויים ונעדרים. במפגן נכחו לאורך השנים מספר רב של אנשי ציבור, פוליטיקאים ופעילים חברתיים.

ב-2016, 2019 ו-2021 נפגשה משפחתו של גולדין עם מזכ"לי האו"ם באן קי-מון ואנטוניו גוטרש במטרה לגרום לארגון לסייע בהשבת גופתו של הדר לישראל. המשפחה נשאה דברים בעצרת האו"ם ובמועצת הביטחון של הארגון, ואף תערוכה מיצירותיו של הדר הוצגה במטה הארגון בניו יורק. התערוכה הוצגה גם בבניין המטה הכללי של צה"ל שבבסיס הקריה בשנת 2022.

בזמן מלחמת חרבות ברזל בעקבות ההחטיפה לעזה התייחס ראש הממשלה, בנימין נתניהו ואמר כי הם פועלים להחזרת הדר גולדין ואת החטופים האחרים.

הנצחה
-----

אנדרטה במצפה הדר גולדין בסלעית
לזכרו של הדר קיימים מספר רב של מיזמי הנצחה. ב-2015 נוסדה העמותה "הדר - עוז וענווה", המרכזת פרויקטים להנצחתו, וכאמור, משחקת תפקיד מרכזי במאבק להשבת גופתו.

אתרי הנצחה לזכרו קיימים בבית הספר התיכון בו למד, בפארק הל"ב (הדר, ליאל, בניה) שביישוב סנסנה, בגן הדר גולדין שבקיבוץ עלומים ובמצפה הדר ליד המושב סלעית.

גן הדר בקיבוץ עלומים
לזכרו מתקיימת צעדת "שביל החיוך", הכוללת טיול בשבילי הארץ ודיונים. מרוץ נחל שורק נקרא על שמו החל משנתו החמישית (2014). עיריית כפר סבא מקיימת יום עיון לזכרו בתשעה באב בכל שנה.

נכתבו והולחנו מספר שירים להנצחת הדר, ביניהם על מערכת היחסים שלו עם ארוסתו עדנה סרוסי. הסרט "הדר החופש לעשות" הופק לזכרו. פוסטר של ציור שצייר הודפס במאות עותקים והופץ כקישוט לסוכה על ידי תלמידי בית הספר התיכון בו למד.

בשנת 2018 הוקמה מכינה קדם-צבאית למנהיגות "דרך פרת-הדר-בעוז וענווה" בקיבוץ סופה על שמו, על ידי חברי הקיבוץ ומדרשת עין פרת. התוכנית לתואר שני במנהיגות וניהול מערכות חינוך באוניברסיטת בר-אילן, שמתקיימת בשיתוף הפקולטה לחינוך ומדור זרועות הביטחון באוניברסיטה, נקראת "תוכנית הדר" על שמו, החל משנת הלימודים ה'תשע"ו.

בשנת 2021 יצא בהוצאת מגיד הספר **איך לבנות חיים – חברותא במסילת ישרים עם הדר גולדין**. הספר מכיל סיכומי שיעורים של הרב אליעזר קשתיאל על ספר מסילת ישרים של הרמח"ל. גולדין סיכם שיעורים אלו כאשר למד במכינה הקדם-צבאית בעלי. הסיכומים מובאים בחלקים מהספר גם בדמות צילומי כתב ידו של גולדין. הסיכומים הם מקורו הכתוב של משפט המצוטט בהרחבה בשם גולדין בבמות שונות: "בחיים יש לך שתי אפשרויות: להתעסק בעצמך או לעשות דברים גדולים". גולדין אמר משפט זה גם בראיון שנתן לערוץ 7 מספר ימים לפני נפילתו.

קישורים חיצוניים
----------------

ויקישיתוף מדיה וקבצים בנושא **הדר גולדין** בוויקישיתוף
* אתר האינטרנט הרשמי של עמותת מסדר הדר
* הדר גולדין, ברשת החברתית פייסבוק
* הדר שלי, ברשת החברתית פייסבוק
* קורות החיים של הדר גולדין, באתר "יזכור" של משרד הביטחון
* הדר גולדין, באתר עמותת השועל
* קמפיין מימון ההמונים "מסדר הדר", באתר הדסטארט

הערות שוליים
------------

1. ↑  בניה שראל
2. ↑  אתר למנויים בלבד עמוס הראל, צה"ל יוצא מהרצועה, ההמשך תלוי בחמאס, באתר הארץ, 3 באוגוסט 2014
3. ↑  אמיר בוחבוט‏, תחקיר החטיפה: הקצין רדף אחר המחבלים במנהרה, באתר וואלה!‏, 3 באוגוסט 2014
4. ↑  יוני גבאי, ‏סגן איתן פונד: "לא חשבתי יותר מדי באותם רגעים", באתר כיכר השבת, 2 בפברואר 2015
5. ↑  הדר גולדין נפל בקרב, באתר ישראל היום, 3 באוגוסט 2014
6. ↑  יונתן אוריך, כך קבע צה"ל את מותו של סגן הדר גולדין, באתר nrg‏, 3 באוגוסט 2014
7. ↑  שחר חי, צה"ל קבע את מותו של החטוף סגן הדר גולדין, באתר ynet, 3 באוגוסט 2014
8. ↑  בן כספית, נטשנו אותם: משפחתו של הדר גולדין נותרה בודדה במאבקה, באתר , ‏באפריל 2018
9. ↑  "ערכנו להדר הלוויה כדי לא לתת לחמאס תמונת נצחון", באתר "סרוגים", 8 ביולי 2019
10. ↑  Kieu, Chu (30 בספטמבר 2014). "Bản tin 20H: Ukraine buộc tội Nga hỗ trợ miền Đông". Tienphong. נבדק ב-15 באוקטובר 2014. `{{cite news}}`:  (עזרה)
11. ↑  Aurora (1 באוקטובר 2014). "Hamás: "Un trato por los cuerpos de los soldados es inminente"". Aurora. אורכב מ-המקור ב-21 בדצמבר 2014. נבדק ב-15 באוקטובר 2014. `{{cite news}}`:  (עזרה)
12. ↑  "Israel requested the return of the bodies during ceasefire talks".
13. ↑  TOIstaff (21 בספטמבר 2014). "At ceasefire talks, Israel to demand return of 2 soldiers' bodies". Times of Israel. נבדק ב-15 באוקטובר 2014. `{{cite news}}`:  (עזרה)
14. ↑  PressTV (10 באוקטובר 2014). "Hamas ready for Israel prisoner swap deal". PressTV. Iran. אורכב מ-המקור ב-11 באוקטובר 2014. נבדק ב-15 באוקטובר 2014. `{{cite news}}`:  (עזרה)
15. ↑  MNA (14 באוקטובר 2014). "Official: Israel, Hamas to discuss prisoner exchange". Ma'an News Agency. MNA. אורכב מ-המקור ב-2014-11-30. נבדק ב-15 באוקטובר 2014. `{{cite news}}`:  (עזרה)
16. ↑  Winer, Stuart (14 באוקטובר 2014). "Hamas official claims prisoner deal coming soon". Times of Israel. נבדק ב-15 באוקטובר 2014. `{{cite news}}`:  (עזרה)
17. ↑  i24 (20 באוקטובר 2014). "Egypt issues invitations for Israel-Palestinian talks". i24news. נבדק ב-20 באוקטובר 2014. `{{cite news}}`:  (עזרה)
18. ↑  גיא ורון, ‏מעמד החללים שונה, המשפחה זועמת, באתר ‏מאקו‏, 10 ביוני 2016
19. ↑  חדשות 2, ‏"תוספת חשמל לעזה? רק תמורת גופת הדר", באתר ‏מאקו‏, 16 בספטמבר 2015
20. ↑  עופר חדד, ‏משפחות החיילים והנעדרים מוחות נגד ההסכם עם טורקיה, באתר ‏מאקו‏, 26 ביוני 2016
21. ↑  אליאור לוי ויואב זיתון, ישראל מחזירה 7 גופות מחבלים פלסטינים, באתר ynet, 16 בדצמבר 2016, איתמר אייכנר, משפחת גולדין: "נתניהו ויתר על החזרת הבנים", באתר ynet, 25 בדצמבר 2016
22. ↑  שי ניר, ‏על הגדר / סמוך לרצועה, באווירת הפנינג, התאספו 150 ישראלים לתמוך בחיילי צה"ל, באתר דבר העובדים בארץ ישראל, 11 במאי 2018
23. ↑  יוחאי עופר, גולדין למזכל האום: מנה שליח להשבת הדר, באתר nrg‏, 13 בספטמבר 2016, יוני קמפינסקי, ניו יורק, לאה גולדין מגייסת את תמיכת אומות העולם, באתר ערוץ 7, 30 ביוני 2021
24. ↑   תערוכה חדשה מציוריו של סגן הדר גולדין נפתחה בבניין מטכ"ל, באתר צה"ל, 28 בפברואר 2022
25. ↑  מיכאל שמש, באתר Telegram
26. ↑  יוני קמפינסקי, פינת הנצחה לזכר הדר גולדין, באתר ערוץ 7, 25 בדצמבר 2016
27. ↑  גן הדר גולדין, באתר מסבירן
28. ↑  מצפה הדר, באתר בשביל המשפחה
29. ↑  רשת 13, "בשביל החיוך" - צועדים לזכר הדר גולדין, באתר חדשות 13, 18 באוקטובר 2016
30. ↑  יום העיון השנתי לזכרו והשבתו של סגן הדר גולדין הי"ד, באתר עיריית כפר סבא, אוגוסט 2022
31. ↑  טלי פרקש, "זה וזו הם ישבו מול שמים": אהבתם של הדר ועדנה הונצחה בשיר, באתר ynet, 30 באפריל 2017
32. ↑  תמר טרבלסי חדד, הציור שצייר הדר גולדין כתלמיד הפך לקישוט לסוכה: "להזכיר שלא משאירים לוחמים מאחור", באתר ynet, 20 בספטמבר 2021
33. ↑  ביכורי מכינות - דרך פרת, באתר מועצת המכינות
34. ↑  תוכנית הדר: תואר שני במנהיגות וניהול מערכות חינוך - להצעיד קדימה את החינוך בישראל, באתר אוניברסיטת בר אילן
35. ↑  מקורות לדוגמה: , ,. קיימות מספר גרסאות שונות במקצת למשפט.
36. ↑  מתן חצרוני, ‏סג"מ הדר גולדין בריאיון: "גדלתי על אהבת העם והארץ", באתר ‏מאקו‏, 1 באוגוסט 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007522607405171
* LCCN: no2019015907
* VIAF: 315205712
* WorldCat: lccn-no2019015907

 |